Cyngor Cyllido Addysg Uwch Cymru

Cyngor Cyllido Addysg Uwch Cymru (CCAUC) (Saesneg: Higher Education Funding Council for Wales, HEFCW) yw’r Corff a Noddir gan Lywodraeth Cymru sy’n gyfrifol am ariannu’r sector addysg uwch. Sefydlwyd CCAUC yn 1992 ond daeth i ben yn 2023 wrth i Lywodraeth Cymru ailasesu ariannu prifysgolion Cymru.

 Swyddogaethau 
Mae CCAUC yn dosbarthu cyllid ar gyfer addysg, ymchwil a gweithgareddau cysylltiedig yn sefydliadau addysg uwch Cymru, ac yn ariannu gweithgareddau addysgu'r Brifysgol Agored yng Nghymru. Mae hefyd yn ariannu cyrsiau addysg uwch mewn colegau addysg bellach.

Mae’r corff yn defnyddio adnoddau gan Lywodraeth Cymru ac eraill i:

 sicrhau dysgu ac ymchwil addysg uwch o'r ansawdd uchaf;
 gwneud y gorau o gyfraniad addysg uwch i ddiwylliant, cymdeithas ac economi Cymru;
 dosbarthu'r grant ffioedd dysgu ar gyfer israddedigion amser llawn sy'n hanu o Gymru i brifysgolion a cholegau; a
 sicrhau hyfforddiant athrawon achrededig o ansawdd uchel ledled Cymru.

Mae'r gweithgareddau hyn yn cyfrannu at wella cyfiawnder cymdeithasol a chefnogi economi fywiog.

Mae CCAUC wedi nodi’r canlynol yn ei Strategaeth Gorfforaethol fel y meysydd y bydd yn gweithio arnynt yn bennaf:

 Ehangu mynediad: sicrhau tegwch, cyfle a llwyddiant mewn addysg uwch.
 Profiad myfyrwyr: sicrhau bod profiad dysgu myfyrwyr o ansawdd uchel.
 Sgiliau: sicrhau bod yr holl raddedigion wedi'u harfogi ar gyfer byd gwaith ac ar gyfer eu rôl fel dinasyddion.
 Trosglwyddo gwybodaeth: sicrhau perthnasoedd mwy cynhyrchiol rhwng sefydliadau addysg uwch a’r sectorau cyhoeddus/preifat, cymunedau lleol ac asiantaethau eraill.
 Ymchwil: sicrhau gwell perfformiad ymchwil i danategu’r economi wybodaeth ac adnewyddiad diwylliannol a chymdeithasol.
 Ailgyflunio a Chydweithio: darparu system addysg uwch wedi’i hailgyflunio gyda darparwyr cryf sydd, trwy weithio mewn partneriaeth, yn enwedig yn rhanbarthol, yn cynnig cyfleoedd addysg uwch mwy hygyrch.
 Llywodraethu: sicrhau gwelliant parhaus yn ansawdd llywodraethu a chynaliadwyedd hirdymor y system addysg uwch.

Rhaid i bob prifysgol yng Nghymru sydd am godi ffioedd dysgu uwchlaw lefel y ffioedd sylfaenol (£4,000 ar gyfer myfyriwr israddedig amser llawn ar gyfer y flwyddyn 2012/13) geisio cymeradwyaeth CCAUC yn gyntaf drwy gyflwyno ‘cynllun ffioedd’ sy’n bodloni gofynion penodol mewn perthynas â i ehangu mynediad a chynhwysiant. 

 Cefndir a statws 
Sefydlwyd Cyngor Cyllido Addysg Uwch Cymru (CCAUC) ym mis Mai 1992 o dan Ddeddf Addysg Bellach ac Uwch 1992. Mae cyfrifoldebau CCAUC am hyfforddiant cychwynnol athrawon (HCA), gan gynnwys achredu darparwyr HCA, yn dod o dan Reoliadau Addysg (Cymwysterau Athrawon Ysgol) (Cymru) 2004 a Deddf Addysg 2005.

Fel Corff a Noddir gan Lywodraeth Cymru, mae CCAUC yn cael ei gyllid gan Lywodraeth Cymru ac yn atebol iddi. Ar yr un pryd, mae CCAUC yn rhoi cyngor i Lywodraeth Cymru ar anghenion cyllido, dyheadau a phryderon y sector addysg uwch. Mae CCAUC hefyd yn hyrwyddo buddiannau Cymru ym maes addysg uwch ehangach y Deyrnas Unedig.

Mae tua 45 aelod o staff yn gweithio i Weithrediaeth CCAUC, sydd wedi'i leoli ym Medwas, Sir Caerffili Cymru. Mae CCAUC yn cael ei lywodraethu gan Gyngor o hyd at 12 aelod, gan gynnwys y Cadeirydd, Mr David Allen, a’r Prif Weithredwr, Dr David Blaney.

Diddymu HEFCW
Ym mis Tachwedd 2021 cyhoeddodd Gweinidog Addysg Senedd Cymru, Jeremy Miles AS, bydd HEFCW yn dod i ben fel rhan o Ddeddf Addysg Drydyddol ac Ymchwil (Cymru) 2022. Caiff ei disodli gan gorff newydd Medr (a elwyd i gychwyn yn stadudol yn Comisiwn Addysg Drydyddol ac Ymchwil, Commission for Tertiary Education and Research) a sefydlwyd ym mis Awst 2024. Mae Medr yn gyfrifol am strategaeth, cyllido a goruchwylio'r sectorau canlynol:

 Addysg bellach (AB), gan gynnwys colegau a chweched dosbarth ysgolion
 Addysg uwch (AU), gan gynnwys ymchwil ac arloesi
 Addysg i oedolion a dysgu oedolion yn y gymuned
 Prentisiaethau a hyfforddiant 

 Cyfeiriadau 

 Dolenni allanol 


Cyfeiriadau

Categori:Cyrff a Noddir gan Lywodraeth Cymru
Categori:Sefydliadau a leolir yng Nghaerdydd
Categori:Prifysgolion Cymru
Categori:Addysg yng Nghymru